คลังดึงเอกชนลงขัน3.8แสนล.
คลังดึงเอกชนลงทุนโครงสร้างพื้นฐานใน 10 ปี
29 ม.ค. 2558

คลังดึงเอกชนลงทุนโครงสร้างพื้นฐานใน 10 ปี 
นายกุลิศ สมบัติศิริ ผู้อำนวยการสำนักงานคณะกรรมการนโยบายรัฐวิสาหกิจ (สคร.) เปิดเผยว่า ไทยจะมีการลงทุนด้านโครงสร้างพื้นฐานของประเทศอีก 1.9 ล้านล้านบาท ในอีก 10 ปีข้างหน้า โดยเฉพาะโครงสร้างพื้นฐานด้านคมนาคมขนส่ง ซึ่งคลังตั้งเป้าว่าจะใช้วิธีการร่วมลงทุนรัฐกับเอกชน (พีพีพี) ถึง 20% ของวงเงินลงทุนทั้งหมด หรือประมาณ 3.8 แสนล้านบาท
ทั้งนี้ พระราชบัญญัติการให้เอกชนร่วมลงทุนในกิจการของรัฐ มีผลบังคับใช้ตั้งแต่ปี 2556 ถึงขณะนี้มีความคืบหน้าออกกฎหมายลูกที่ต้องทำทั้งหมด 17 ฉบับ ดำเนินการเสร็จแล้ว 15 ฉบับ ประกาศใช้แล้ว 9 ฉบับ อีก 5 ฉบับอยู่ระหว่างให้คณะกรรมการพีพีพี ที่มี พล.อ.ประยุทธ์ จันทร์โอชา นายกรัฐมนตรี เป็นประธาน เห็นชอบอีกครั้งก็จะประกาศบังคับใช้ต่อไป
นายสมหมาย ภาษี รมว.คลัง กล่าวว่า จะมีการตั้งสำนักงานพีพีพีขึ้นและดึงคนภาคเอกชนมาด้วย เพื่อส่งไปศึกษาและอบรมการดำเนินการ ซึ่งไทยมีแผนจะทำพีพีพีทั้งโครงการระบบขนส่งในกรุงเทพฯ รถไฟทางคู่ ถนนมอเตอร์เวย์ สนามบิน ท่าเรือ โรงเรือนและโรงพยาบาล
“การลงทุนพีพีพีมีความสำคัญกับไทยมาก ประเทศไหนไม่ทำก็ถือว่าตกโลกไปแล้ว หรือยังไม่โผล่ขึ้นจากดิน” นายสมหมาย กล่าว